## Obvezatne upute br. V.

### NN 44/1992 (14.7.1992.), Obvezatne upute br. V.

# IZBORNA KOMISIJA REPUBLIKE HRVATSKE

Na temelju članka 31. stavak 2. Zakona o izborima zastupnika u Sabor
Republike Hrvatske ("Narodne novine" br. 22/92 i 27/92) Izborna
komisija Republike Hrvatske propisuje

## OBVEZATNE UPUTE br. V.

**Očitovanje o prihvačanju kandidature za zastupnike u Zastupničkog
doma Sabora Republike Hrvatske**

U prijedlogu kandidata obvezatno se navodi ime i prezime, nacionalnost,
adresa i matični broj svakog predloženog kandidata te ovjereni potpis kandidata
na očitovanje o prihvačanju kandidature, Ovjereni potpis na očitovanje
kandidata o prihvačanju kandidature odnosi se na sve kandidate i njihove
zamjenike koji se prema ovom Zakonu biraju pojedinačno u izbornoj jedinici
kao i kandidate na dnevnoj listi (stranačkoj i nezavisnoj). (Članak 15.
stavak 2. Zakona o izborima zastupnika u Sabor Republike Hrvatske - "Narodne
novine" br. 22/92 i 27/92).

2. Izbor zastupnika koje biraju pripadnici nacionalnih manjina u posebnim
izbornim jedinicama Pripadnici mađarske, talijanske, češke i slovačke,
te rusinske i ukrajinske kao i njemačke i austrijske manjine biraju po
jednog zastupnika (ukupno 4) u posebnim izbornim jedinicama u kojima se
bira jedan zastupnik za Zastupnički dom Sabora Republike Hrvatske (članak
23. stavak 3. Zakona o izboru zastupnika u Sabor Republike Hrvatske "Narodne
novine" br. 22/92 i 27/92). Izborne jedinice u kojima jednog zastupnika
biraju pripadnici nacionalnih manjina i njihova područja određena su člankom
5. Zakona o izbornim jedinicama za Zastupnički dom Sabora Republike Hrvatske
("Narodne novine" br. 33/92). Pravo pripadnika nacionalnih manjina
da biraju svoje zastupnike u posebnim izbornim jedinicama pravo je, ali
ne i dužnost. što znači da pripadnici nacionalnih manjina mogu; ako to
žele, birati zastupnike u drugoj izbornoj jedinici po njihovom prebivalištu
zajedno s ostalim biračima koji nisu pripadnici nacionalnih manjina. Pripadnici
nacionalnih manjina ne mogu dva puta glasovati za kandidata u izbornim
jedinicama u kojima se bira jedan kandidat, tj. jednom u izbornoj jedinici
određenoj za nacionalnu manjinu, a drugi puta u drugoj izbornoj jedinici
po njihovom prebivalištu zajedno s ostalim biračima koji nisu pripadnici
nacionalnih manjina. U izbornim jedinicama koje su zakonom određene za
pripadnike nacionainih manjina mogu glasovati samo oni pripadnici nacionalnih
manjina koji na području tih izbornih jedinica imaju prebivalište. Svi
ostali pripadnici nacionalnih manjina koji imaju prebivalište izvan područja
tih izbornih jedinica, glasuju kao i ostali birači koji nisu pripadnici
nacionalnih manjina. Organi nadležni za vođenje popisa birača sastavit
će poseban izvod iz popisa birača za izborne jedinice odnosno za biračka
mjesta na kojima pripadnici nacionalnih manjina biraju jednog zastupnika
u Zastupnički dom Sabora Republike Hrvatske (izvod iz popisa birača za
manjine). Taj izvod sastavlja se po podacima s kojima raspolaže nadležni
organ i na temelju zahtjeva građana. Za izborne jedinice odnosno za biračka
mjesta na kojima jednog zastupnika biraju birači koji nisu pripadnici nacionalnih
manjina, a koja se teritorijalno podudaraju s posebnim izbornim jedinicama
za nacionalne manjine, sastavit će se izvod iz popisa birača iz kojeg će
se izdvojiti pripadnici nacionalnih manjina koji glasuju odvojeno. Pripadniku
nacionalne manjine koji ne želi glasovati u posebnoj izbornoj jedinici
određenoj za tu manjinu, birački odbor kod kojeg se nalazi izvod iz popisa
birača za manjinu izdat će potvrdu da birač nije glasovao. Na temelju te
potvrde pripadnik nacionalne manjine moći će glasovati na biračkom mjestu
prema svom prebivalištu kao i ostali birači koji nisu pripadnici nacionalnih
manjina.

Klasa: 013-03/92-01/05

Urbroj: 56805-92-37

Zagreb. 1. srpnja 1992.

Predsjednik

**Zlatko Crnić, v. r.**

Uputa, NN 44/1992-1121